钦定古今图书集成/明伦汇编/氏族典/第187卷 > 萧介
## 钦定古今图书集成/明伦汇编/氏族典/第187卷 > 萧介

按《梁书萧介传》，“介字茂镜，兰陵人。父惠蒨，齐左民尚
书。介少颖悟，有器识，博涉经史，善属文。齐永元末，释
褐著作佐郎。天监六年，除太子舍人。八年，迁尚书金
部郎。十二年，转主客郎，出为吴令，甚著声绩。湘东王
闻介名，思共游处，表请之。普通三年，乃以介为湘东
王谘议参军。大通二年，除给事黄门侍郎。大同二年”，
武陵王为扬州刺史，以介为府长史。在职清白，为朝
廷所称。出为始兴太守，境内肃清。七年，征为少府卿，
寻加散骑常侍。会侍中阙，高祖曰：“我门中久无此职，
宜用萧介为之。”介博物强识，应对左右，多所匡正，高
祖甚重之。迁都官尚书。中大同二年，辞疾致事，高祖
优诏不许，终不肯起。乃遣谒者仆射魏祥就拜光禄大夫。年七十三，卒于家。第三子允，初以兼散骑常侍
聘魏，还为太子中庶子，后至光禄大夫。